Nu fungerer Google Gemini som en fuldfed digital assistent – på dansk

Google har netop lanceret en stor opdatering til sin AI-chatbot Gemini, der nu integreres endnu tættere med Android-enheder og Google-tjenester. Med opdateringen bliver Gemini en central digital assistent, der kan hjælpe med alt fra at planlægge aftaler til at afspille musik og sende beskeder.

Opdateringen til Gemini er allerede tilgængelig på dansk og kan bruges på alle Android-enheder. Enkelte funktioner er desuden tilgængelige via browser-versionen og ventes snart at blive rullet ud til iOS.

– Vi oplever, at danskerne har et skarpt blik for, hvordan generativ AI kan hjælpe med at gøre hverdagen nemmere. Selv små justeringer kan spare tid i en ofte travl hverdag, og det er de nye funktioner eksempler på. Brugere kan udføre relativt komplekse opgaver blot ved at sige, hvad Gemini skal gøre, og så sker det i løbet af få sekunder – det er både nemt og effektivt, siger Jesper Vangkilde, kommunikationschef i Google Danmark.

Den seneste opdatering giver Gemini en række nye funktioner, der gør hverdagen nemmere:

Overblik over kalender: Få hurtigt et fuldt overblik over dine aftaler og vigtige datoer som fødselsdage ved blot at spørge Gemini.

Planlægning af aftaler: Tag et billede af en koncertplakat eller anden begivenhed, og lad Gemini tjekke, om du har tid på dagen. Den kan endda minde dig om at købe billetter.

Beskeder med stemmen: Skriv og send beskeder til enkeltpersoner eller flere modtagere samtidig ved blot at bruge stemmen.

Hurtige opkald: Ring op direkte ved at sige ”Ring til…”.

Alarmer og timere: Sæt alarmer og timere lynhurtigt.

Musikstyring: Afspil musik på YouTube Music ved at sige fx ”Afspil musik inspireret af The Beatles”.

Praktiske funktioner: Bed Gemini om at tænde lommelygten eller tage en selfie – uden at røre en finger.

Nu fungerer Google Gemini som en fuldfed digital assistent – på dansk