Tal direkte med Gemini gennem kamera og skærm

Google gør det nu endnu nemmere at få hjælp i hverdagen. Med en spritny funktion i Gemini kan du tale direkte med AI’en – ikke bare via tastatur, men også gennem telefonens kamera og skærm.

Forestil dig, at din stueplante hænger med bladene, og du ikke aner hvorfor. Eller at printeren igen nægter at samarbejde. Med den nye opdatering i Gemini kan du ganske enkelt pege kameraet på problemet og få hjælp på stedet. Funktionen, der blev teaset sidste år, er nu klar – og vel at mærke på dansk.

Se, peg og spørg

Med Gemini Live kan du føre en samtale i realtid med Googles AI ved at vise kameraet, hvad du vil have hjælp til. Har du et stoppet afløb? Peg kameraet mod afløbet og spørg: “Hvordan fikser jeg det her?” Shopper du tøj online? Spørg Gemini, hvilke sko der passer til de bukser, du kigger på.

Det åbner helt nye muligheder for at få sparring og rådgivning, lige der hvor du er – uden at skulle søge, læse og gætte dig frem.

Ikke kun planter og printere

Funktionen rækker langt ud over hjemmets fire vægge. Er du på jagt efter en god restaurant i nærheden, kan Gemini tage et kig på dine omgivelser og komme med forslag. Har du kun lidt rester i køleskabet? Vis dem til kameraet, og få idéer til, hvad du kan trylle frem.

Kort sagt: Gemini bliver en endnu mere aktiv hjælper i din hverdag.

Gratis adgang – men kun for nogle

Den nye kamerafunktion er integreret i Gemini Live, som findes via knappen til højre for søgefeltet i app’en. Og der er gode nyheder for ejere af Pixel 9 og Samsung S25 – her er funktionen nemlig gratis fra start.

Andre Android-brugere kan få adgang gennem et Gemini Advanced-abonnement, mens iPhone-ejere må væbne sig med tålmodighed; funktionen er endnu ikke rullet ud på iOS.

Læs mere om Gemini Live og de nye funktioner her.

Tal direkte med Gemini gennem kamera og skærm