Google offentliggør nye tal om energiforbruget i chatbotten Gemini – mindre belastende end sit rygte

Google har netop offentliggjort et whitepaper med oplysninger om energiforbruget i deres generative AI-model Gemini. Ifølge tallene forbruger én almindelig tekstprompt i chatbotten 0,24 Watt-timers energi – svarende til lige under ni sekunders fjernsyn – og 0,26 milliliter vand, eller cirka fem dråber. CO2-udledningen pr. prompt angives til 0,03 gram. Google fremhæver, at energiforbruget fra den gennemsnitlige prompt til Gemini på ét år er reduceret 33 gange, mens CO2-udledningen er faldet 44 gange.

Google: Øget produktivitet kan opnås energieffektivt

Tallene er beregnet af Google selv, og iNPUT kan ikke verificere dem uafhængigt. Det er derfor usikkert, om de reelt afspejler det faktiske energiforbrug, især når man tager højde for hele infrastrukturen bag AI-tjenesten, herunder serverdrift, køling og netværk.

Tager man tallene for gode varer kan man konkludere ud fra whitepaperet, at de positive effekter af AI – som øget produktivitet og videnskabelige gennembrud – kan opnås på en energieffektiv måde, ifølge Google. Jesper Vangkilde, kommunikationschef for Google i Danmark, fremhæver, at udviklingen i retning af lavere klimaaftryk sker hurtigt.

Dækker kun den enkelte prompt

Det er også værd at bemærke, at tallene kun dækker det direkte forbrug pr. prompt og ikke hele det samlede energiforbrug forbundet med at drive tjenesten i stor skala. Disse tal giver altså muligvis et lidt for optimistisk billede af AI’s klimaaftryk, omend det stadig er betydelige forbedringer, Google har opnået når man ser tallene isoleret pr. prompt til Gemini.

Nøgletal for én tekstprompt i Gemini ifølge Google:

Energiforbrug: 0,24 Watt-timer – svarende til 9 sekunders fjernsyn

Vandforbrug: 0,26 milliliter – cirka 5 dråber

CO2-udledning: 0,03 gram

Effektivisering på ét år: Energiforbruget reduceret 33 gange, CO2-udledning 44 gange

Tallene viser en interessant udvikling i retning af mere energieffektiv AI, og holdt op imod den effektivisering AI kan medføre – og derved også reduceret CO2 udledning – er der altså meget der taler for, at brugen af AI i løbet af relativt kort tid vil kunne betale sig i et miljømæssigt perspektiv. I hvert fald går det den rigtige vej.

Google offentliggør nye tal om energiforbruget i chatbotten Gemini – mindre belastende end sit rygte