Google tænder nyt AI-værktøj for studerende

Google skruer nu op for AI på studiekontoen. Med det nye værktøj Guided Learning i Gemini-app’en får studerende en digital hjælper, der ikke bare spytter svar ud, men i stedet guider dig gennem opgaverne trin for trin.

For hvor mange elever og studerende allerede har brugt chatbots som en slags lynhurtig snyderem, er idéen her at gøre kunstig intelligens til en personlig sparringspartner – lidt som en tålmodig tutor, der hjælper dig med at tænke selv i stedet for bare at give facitlisten.

“Hvis ny viden skal sidde fast, er mellemregningerne vigtige. Guided Learning er et rigtig godt eksempel på, at AI kan understøtte læring og kritisk tænkning ved at indtage rollen som den tålmodige tutor. Det er dialog frem for download,” siger Jesper Vangkilde, kommunikationschef for Google i Danmark.

Fra facit til forståelse

Guided Learning kan forklare komplekse begreber med alt fra tekst og billeder til videoer, diagrammer og quizzer. På den måde bliver læsningen mere interaktiv – og mindre tør.

Værktøjet er udviklet i samarbejde med både undervisere og studerende og bygger på princippet om, at man lærer bedst, når man selv er aktiv i processen.

Her er fire ting, du kan bruge Guided Learning til:

Lektier: Få gennemgået matematiske principper, inden du løser opgaven selv.

Eksamen: Lav en studieplan og quiz dig selv i pensum.

Skrivehjælp: Se eksempler på gode indledninger eller få forklaret, hvordan et argument bygges op.

Nyt stof: Få forklaringer i tekst, billeder og lyd, så selv de mest kringlede teorier giver mening.

En AI med pædagogisk snilde

Googles satsning er et klart signal: AI skal ikke bare være et smutvejsværktøj, men en læringsmakker. For mange studerende kan det betyde, at eksamenslæsning bliver mindre stress og mere struktur – uden at forfalde til den klassiske “copy-paste” kultur.

Spørgsmålet er selvfølgelig, om de studerende tager udfordringen op og bruger AI som tænkt – nemlig som en tutor, der skubber én til selv at knække koden. Læs eventuelt mere hos Google (på engelsk).

Google tænder nyt AI-værktøj for studerende