Fra rivaler til partnere? Google kan give Siri kunstig intelligens

Siri har længe været den lidt klodsede hjælper i din iPhone, men Apple har som bekendt store planer om at gøre hende klogere. Og det kan meget vel ende med, at det bliver Google, der leverer intelligensen. Ifølge Bloomberg har Apple indledt samtaler med Google om at bygge en skræddersyet AI-model, der kan drive den næste generation af Siri, som ventes at lande i 2026.

AI-bakeoff hos Apple

Ifølge nyhedstjenesten tester Apple i øjeblikket flere forskellige løsninger i en intern “bake-off”, hvor både egne AI-modeller og eksterne aktører som Google og OpenAI stilles op mod hinanden. Det betyder, at Apple lader forskellige AI-modeller konkurrere mod hinanden i praksis for at se, hvilken løsning fungerer bedst til at drive den nye Siri.

Internt har Apple to versioner af den nye Siri i spil: Én kaldet Linwood, som bygger på Apples egne modeller – og én kaldet Glenwood, som kører på eksterne teknologier.

Google er dog ikke en helt ukendt spiller i den sammenhæng. Deres Gemini-model driver allerede kunstig intelligens på Android-telefoner og Samsung-mobiler – og bruges i dag i en lang række apps.

Anthropic blev for dyrt

Ifølge rapporterne var AI-selskabet Anthropic længe favorit til at blive Apples partner, men prisen kan have skræmt Apple væk. Derfor er Google nu rykket frem i feltet.

Samtidig har Apple selv kastet sig ud i at udvikle sin første trillion-parameter-model – en kæmpe opgradering i forhold til de nuværende 150 milliarder parametre, som i dag driver Siri på Apples servere.

Fra fiasko til fornyelse

Planen om en ny Siri blev første gang annonceret i sommeren 2024, hvor Apple lovede en opgradering med iOS 18. Men udviklingen har vist sig langt mere besværlig end ventet. Ledelsesudskiftninger og tekniske bump på vejen har betydet, at projektet blev udskudt. Nu sigter Apple i stedet efter at lancere den nye Siri i foråret 2026.

Og hvis Google ender som hjernen bag – ja, så kan vi stå overfor det mest overraskende Apple-Google-samarbejde i mange år.

Fra rivaler til partnere? Google kan give Siri kunstig intelligens