Google tvinger Android-brugere over på Gemini

Google Assistant har længe levet på lånt tid. Nu har Google sat dato på aflivningen: Fra den 4. september 2026 begynder den velkendte stemmeassistent at forsvinde fra Android-telefoner og tablets.

Udrulningen sker gradvist over nogle uger. Når ændringen rammer en enhed, bliver Gemini den eneste Google-assistent, og det vil ikke længere være muligt at vende tilbage til den gamle løsning. Det skriver Ars Technica.

Skiftet rammer også tilbehør, der bruger telefonen som mellemled. Det gælder blandt andet Wear OS-ure, kompatible hovedtelefoner og biler med Android Auto. Fjernsyn, visse smarthome-produkter og biler med Google indbygget direkte i infotainmentsystemet følger efter senere.

Mere intelligent – men ikke nødvendigvis bedre

Gemini kan føre samtaler, forstå mere komplicerede spørgsmål og bruge generativ AI. Til gengæld er den ikke altid lige så hurtig eller forudsigelig som Google Assistant, når opgaven blot er at starte en timer, ringe til en kontakt eller styre musikken.

Den gamle Assistant var begrænset, men man vidste som regel, hvad man fik. Gemini kan være langt dygtigere – og samtidig fortabe sig i lange svar eller glemme, hvilke funktioner den faktisk har adgang til.

Google giver dog ikke brugerne meget valg. Enten accepterer man Gemini, eller også må man undvære Googles stemmestyring.

Enkelte ældre telefoner og områder uden Gemini-understøttelse kan midlertidigt slippe for skiftet. Men for langt de fleste Android-brugere er beskeden klar: “Hey Google” vil snart vække Gemini – uanset om man har bedt om det eller ej.

Google tvinger Android-brugere over på Gemini