Google strammer grebet for gratis-brugere af Gemini

Google har gjort det igen. I takt med at efterspørgslen på den nye Gemini 3 Pro eksploderer, strammer techgiganten adgangen for alle, der bruger den gratis version. Og hvor grænsen tidligere var tydelig – fem prompts om dagen og tre billeder – er det nu blevet langt mere uforudsigeligt.

Da Gemini 3 Pro gik i luften, fik gratis-brugere “op til fem prompts om dagen” og mulighed for at generere “op til tre billeder” via billedmodellen Nano Banana Pro. Det var overskueligt, forståeligt – og nogenlunde generøst. Men de tider er forbi.

Google har nu ændret det til en uklar “Basic access”, hvor “daglige grænser kan ændre sig hyppigt”. Altså: Du ved ikke længere fra dag til dag, hvor meget du får lov til at bruge modellen.

Samtidig er billedgenerering og billedredigering skåret ned til to billeder om dagen – med en tydelig advarsel om, at værktøjet er i ekstrem efterspørgsel, og at grænsen derfor kan blive justeret løbende.

NotebookLM rammes også

Googles dokumentværktøj NotebookLM får heller ikke lov at gå fri. Den nye funktion til at skabe automatiske infografikker og slide-decks – baseret på Nano Banana Pro – er midlertidigt rullet tilbage for gratis-brugere. Selv betalende Pro-kunder får nu ekstra begrænsninger, fordi Google oplever “kapacitetsudfordringer”.

Google lover, at funktionerne kommer tilbage, når trykket aftager. Men der gives ingen tidsplan.

Hvad betyder det konkret?

Hvis du er afhængig af Gemini til studie, arbejde eller kreative projekter, betyder ændringen to ting:

Du kan ikke regne med faste dagskvoter længere. Det kan variere fra dag til dag, hvor meget du får lov til.

Billedværktøjerne er nu kraftigt begrænsede. To billeder om dagen er ikke meget, hvis du arbejder visuelt.

For brugere af Googles betalte AI-planer – Pro og Ultra – er der ingen ændringer i appen. Det er altså de gratis brugere, der må holde for, mens Google kæmper for at holde maskineriet kørende.

Google siger, at efterspørgslen er massiv og kapaciteten presset. Fair nok. Men ændringen gør gratis-Gemini markant mindre nyttig for alle, der bruger AI ofte, men ikke ofte nok til at betale for et abonnement.

Google strammer grebet for gratis-brugere af Gemini